b'\n_START_ARTICLE_\nIsaac al II-lea Angelos\n_START_SECTION_\nRevolta lui Asan \xc8\x99i Petru\n_START_PARAGRAPH_\nPovestea a \xc3\xaenceput cu d\xc4\x83rile grele pe care \xc3\xaemp\xc4\x83ratul Isac al II-lea Anghelos le-a pus pentru a \xc3\xaemplini cheltuielile pricinuite de nunta ce urma s\xc4\x83 aib\xc4\x83 loc cu fiica regelui Bela al III-lea al Ungariei: \xc8\x98i pe sub m\xc3\xa2n\xc4\x83, din l\xc4\x83comie, a jefuit \xc3\xaentre altele, \xc8\x99i ora\xc8\x99ele din p\xc4\x83r\xc8\x9bile dinspre Anhialos, f\xc4\x83c\xc3\xa2ndu-\xc8\x99i, \xc3\xaen acest chip sie\xc8\x99i \xc8\x99i romeilor, ne\xc3\xaemp\xc4\x83ca\xc8\x9bi du\xc8\x99mani pe acei barbari ce locuiesc peste tot cuprinsul muntelui Haemus \xc8\x99i care, \xc3\xaenainte, se numeau mysi, iar acum vlahi se cheam\xc4\x83 ._NEWLINE_\xc3\x8en aceste \xc3\xaemprejur\xc4\x83ri, \xc3\xaen toamna anului 1185, vlahii Petru \xc8\x99i Asan, doi fra\xc8\x9bi din aceea\xc8\x99i semin\xc8\x9bie care, nevr\xc3\xa2nd s\xc4\x83 fac\xc4\x83 \xc3\xaenceputul f\xc4\x83r\xc4\x83 cuv\xc3\xa2nt, se \xc3\xaenf\xc4\x83\xc8\x9bi\xc8\x99eaz\xc4\x83 la \xc3\xaemp\xc4\x83rat pe c\xc3\xa2nd acesta petrecea \xc3\xaen Kypsella (azi Ipsella). D\xc3\xa2n\xc8\x99ii \xc3\xaei cer dreptul s\xc4\x83 fie o\xc8\x99ti\xc8\x9bi al\xc4\x83turi de romei \xc8\x99i, prin carte \xc3\xaemp\xc4\x83r\xc4\x83teasc\xc4\x83, s\xc4\x83 li se dea un loc de mo\xc8\x99ie cu venit pu\xc8\x9bin din muntele Haemus; dar, cererea lor a fost respins\xc4\x83, fiind dumnezeiasc\xc4\x83 putere mai presus de aceea a omului. Deci, v\xc4\x83z\xc3\xa2ndu-se nelua\xc8\x9bi \xc3\xaen seam\xc4\x83, d\xc3\xa2n\xc8\x99ii \xc3\xaencepur\xc4\x83 a c\xc3\xa2rti \xc8\x99i, pe c\xc3\xa2nd din nou st\xc4\x83ruiau \xc3\xaen cererea lor, au \xc3\xaendr\xc4\x83znit, pe neg\xc3\xa2ndite, s\xc4\x83 rosteasc\xc4\x83 chiar cuvinte care tr\xc4\x83dau r\xc4\x83zvr\xc4\x83tirea \xc8\x99i tot r\xc4\x83ul ce aveau de g\xc3\xa2nd s\xc4\x83 fac\xc4\x83 la \xc3\xaentorsul acas\xc4\x83. Dintre am\xc3\xa2ndoi, cel mai cutez\xc4\x83tor \xc8\x99i mai crud era Asan, care a \xc8\x99i fost pedepsit pentru neobr\xc4\x83zare \xc8\x99i a fost p\xc4\x83lmuit din porunca lui Ioan Sevastocratul (unchiul \xc3\xaemp\xc4\x83ratului). \xc8\x98i astfel ei, f\xc4\x83r\xc4\x83 isprav\xc4\x83 \xc8\x99i plini de ocar\xc4\x83, s-au \xc3\xaentors \xc3\xaenapoi . Ei au \xc3\xaenceput s\xc4\x83 cutreiere satele pentru a ridica la lupt\xc4\x83 pe rom\xc3\xa2ni \xc8\x99i bulgari \xc3\xaempotriva bizantinilor opresori ._NEWLINE_S\xc4\x83 l\xc4\x83s\xc4\x83m, deocamdat\xc4\x83, la o parte, localizarea foarte precis\xc4\x83 ce o cuprinde pasajul citat, cu privire la \xc3\xaenceputul r\xc4\x83scoalei \xc3\xaen partea de r\xc4\x83s\xc4\x83rit a mun\xc8\x9bilor Haemus spre \xc8\x9b\xc4\x83rmul M\xc4\x83rii Negre, ca \xc8\x99i indica\xc8\x9bia ce o d\xc4\x83 asupra originii conduc\xc4\x83torilor \xc8\x99i s\xc4\x83 ne oprim asupra cuvintelor formulate de ei, a c\xc4\x83ror nesocotire le-a determinat nemul\xc8\x9bumirea \xc8\x99i i-a \xc3\xaempins, \xc3\xaen cele din urm\xc4\x83, la ac\xc8\x9biune. \xc3\x8en special, trebuie dat\xc4\x83 mai mult\xc4\x83 aten\xc8\x9bie cuvintelor s\xc4\x83 fie o\xc8\x99ti\xc8\x9bi (\xc3\xaenrola\xc8\x9bi) de romei deoarece ele l\xc4\x83muresc, \xc3\xaen parte, motivele \xc8\x99i chiar ini\xc8\x9biativa mi\xc8\x99c\xc4\x83rii de secesiune a vlahilor din Imperiul Bizantin._NEWLINE_Pentru a rezolva aceast\xc4\x83 problem\xc4\x83, trebuie s\xc4\x83 ne \xc3\xaentoarcem \xc3\xaen timp cu dou\xc4\x83 decenii, c\xc3\xa2nd s-a produs un fapt consemnat de o alt\xc4\x83 cronic\xc4\x83 bizantin\xc4\x83, aceea a lui Kinnamos, care povestea despre r\xc4\x83zboiul din 1166 dus de \xc3\xaemp\xc4\x83ratul Manuel I Comnenul \xc3\xaempotriva ungurilor, \xc3\xaen ale c\xc4\x83ror certuri dinastice se credea \xc3\xaendrept\xc4\x83\xc8\x9bit s\xc4\x83 se amestece. Astfel, se ar\xc4\x83ta c\xc4\x83, \xc3\xaen 1166, \xc3\xaemp\xc4\x83ratul s-a hot\xc4\x83r\xc3\xa2t s\xc4\x83-i atace pe maghiari \xc3\xaentr-un loc unde ace\xc8\x99tia, n-au fost lovi\xc8\x9bi niciodat\xc4\x83, recurg\xc3\xa2nd la o stratagem\xc4\x83. \xc3\x8en timp ce prin\xc8\x9bul Alexis, pus \xc3\xaen fruntea unor o\xc8\x99ti, avea drept misiune s\xc4\x83 distrag\xc4\x83 aten\xc8\x9bia maghiarilor \xc3\xaen dreptul Sirmium-ului de pe Dun\xc4\x83re, Leon Vatatzas aducea alt\xc4\x83 oaste numeroas\xc4\x83, din alt\xc4\x83 parte, ba chiar \xc8\x99i o mare mul\xc8\x9bime de vlahi, despre care se zice c\xc4\x83 sunt urma\xc8\x99i ai vechilor coloni din Italia, din p\xc4\x83r\xc8\x9bile de l\xc3\xa2ng\xc4\x83 Marea Negr\xc4\x83, poruncindu-le s\xc4\x83 n\xc4\x83v\xc4\x83leasc\xc4\x83 \xc3\xaen \xc8\x9bara hunilor. Opera\xc8\x9biunile conduse de Leon Vatatzes s-au desf\xc4\x83\xc8\x99urat \xc3\xaen cele mai bune condi\xc8\x9bii; bizantinii au pustiit tot ce au \xc3\xaent\xc3\xa2lnit \xc3\xaen cale; au fost omor\xc3\xa2\xc8\x9bi mul\xc8\x9bi du\xc8\x99mani, iar al\xc8\x9bii au c\xc4\x83zut prizonieri. Manuel Comnenul, voind s\xc4\x83 repete succesul surprinz\xc4\x83toarei lui manevre strategice, a trimis o a treia armat\xc4\x83, de data aceasta sub comanda general\xc4\x83 a lui Ioan Doukas, ca s\xc4\x83 atace Transilvania din p\xc4\x83r\xc8\x9bile unde se \xc3\xaenvecina cu Tauroschythia. \xc3\x8entreprinderea s-a soldat cu un nou succes. Bizantinii au p\xc4\x83truns \xc3\xaen satele transilv\xc4\x83nene lu\xc3\xa2nd o bogat\xc4\x83 prad\xc4\x83 precum \xc8\x99i numero\xc8\x99i ostateci._NEWLINE_\xc8\x98tirea lui Kinamos despre expedi\xc8\x9bia lui Ioan Doukas \xc3\xae\xc8\x99i g\xc4\x83se\xc8\x99te o replic\xc4\x83 \xc3\xaentr-o epigram\xc4\x83 din Codex 524 al Bibliotecii Marciene, publicat\xc4\x83 de Sp. Lampros \xc8\x99i comentat\xc4\x83 de Gy. Moravcsik. Din con\xc8\x9binutul epigramei afl\xc4\x83m c\xc4\x83 armata lui Doukas a traversat Dun\xc4\x83rea pe la Vidin. \xc3\x8entruc\xc3\xa2t Vidinul se afla aproape de Por\xc8\x9bile de Fier, \xc3\xaensemna c\xc4\x83 trupele lui Doukas n-au intrat \xc3\xaen Transilvania prin p\xc4\x83r\xc8\x9bile apropiate de Tauroscythia , a\xc8\x99a cum ne informeaz\xc4\x83 Kinamos. Suntem, deci, \xc3\xaen fa\xc8\x9ba unei nepotriviri de informa\xc8\x9bie. Ea ar putea fi \xc3\xaenl\xc4\x83turat\xc4\x83 numai dac\xc4\x83 s-ar admite c\xc4\x83, \xc3\xaen textul din Marcianus 524 s-a strecurat o gre\xc8\x99eal\xc4\x83 de copiat, scriindu-se Vidin \xc3\xaen loc de Vicin (Vicina, Dicin, Dicina). Trec\xc3\xa2nd Dun\xc4\x83rea pe la Vicina, armata lui Doukas putea, \xc3\xaentr-adev\xc4\x83r ataca Transilvania prin p\xc4\x83r\xc8\x9bile care se \xc3\xaenvecineaz\xc4\x83 cu Tauroscythia ._NEWLINE_Revenind la vlahii men\xc8\x9biona\xc8\x9bi \xc3\xaen oastea bizantin\xc4\x83, \xc8\x99i care au participat la campania din 1166, trebuie s\xc4\x83 spunem c\xc4\x83 \xc3\xaen \xc3\xaensemnarea referitoare la vlahii recruta\xc8\x9bi dinspre Marea Neagr\xc4\x83 \xc8\x99i despre care se afirm\xc4\x83 c\xc4\x83 sunt urma\xc8\x99ii coloni\xc8\x99tilor romani, sunt dou\xc4\x83 chestiuni de net\xc4\x83g\xc4\x83duit\xc4\x83 \xc3\xaensemn\xc4\x83tate: aceea a originii latine a rom\xc3\xa2nilor \xc8\x99i aceea a regiunii din care s-au recrutat aceste contingente ale armatei lui Manuel I Comnenul. De men\xc8\x9bionat, totu\xc8\x99i, c\xc4\x83 \xc3\xaen privin\xc8\x9ba acestei regiuni de recrutare a lor exist\xc4\x83 o controvers\xc4\x83 care nu e foarte u\xc8\x99or de l\xc4\x83murit. Astfel, unii istorici rom\xc3\xa2ni sus\xc8\x9bin c\xc4\x83 nu poate fi vorba dec\xc3\xa2t de rom\xc3\xa2nii de pe \xc8\x9b\xc4\x83rmul st\xc3\xa2ng al Dun\xc4\x83rii \xc8\x99i anume de la gurile ei, interpret\xc3\xa2nd, astfel, \xc8\x99tirea lui Kinnamos ca o dovad\xc4\x83 a existen\xc8\x9bei unei numeroase popula\xc8\x9bii rom\xc3\xa2ne\xc8\x99ti pe p\xc4\x83m\xc3\xa2nturile de l\xc3\xa2ng\xc4\x83 Marea Neagr\xc4\x83._NEWLINE_Dintre \xc3\xaenv\xc4\x83\xc8\x9ba\xc8\x9bii care s-au ocupat de aceast\xc4\x83 problem\xc4\x83, L. Tama\xc8\x99 are o alt\xc4\x83 p\xc4\x83rere. Relu\xc3\xa2nd o teorie mai veche a lui R\xc5\x91esler, el socote\xc8\x99te c\xc4\x83 nu poate fi vorba dec\xc3\xa2t de rom\xc3\xa2nii din Peninsula Balcanic\xc4\x83. \xc3\x8en concep\xc8\x9bia lui \xc8\x99i a \xc8\x99colii istorice ungure\xc8\x99ti, nu putea s\xc4\x83 se afle la aceea dat\xc4\x83 al\xc8\x9bi rom\xc3\xa2ni la nordul Dun\xc4\x83rii dec\xc3\xa2t unii p\xc4\x83stori r\xc4\x83zle\xc8\x9bi, r\xc4\x83t\xc4\x83ci\xc8\x9bi cu turmele lor._NEWLINE_Gheorghe I. Br\xc4\x83tianu considera c\xc4\x83 era vorba, la acea dat\xc4\x83, de rom\xc3\xa2nii din dreapta Dun\xc4\x83rii dar, desigur, nu pentru acelea\xc8\x99i motive ci pentru c\xc4\x83 a g\xc4\x83sit o confirmare a acestei interpret\xc4\x83ri \xc3\xaen textul lui Choniates pe care l-am amintit mai sus. _NEWLINE_Revenind la revendic\xc4\x83rile din 1186 ale celor doi fra\xc8\x9bi, deci dup\xc4\x83 20 de ani, evenimentul s-a produs, \xc3\xaentr-adev\xc4\x83r, \xc3\xaen aceea\xc8\x99i regiune \xc8\x99i \xc3\xaen acelea\xc8\x99i \xc3\xaemprejur\xc4\x83ri: la 1166, vlahii lua\xc8\x9bi la oaste de Manuel I Comnenul au luptat \xc3\xaen r\xc3\xa2ndurile armatei bizantine dincolo de Dun\xc4\x83re \xc8\x99i \xc3\xaen Carpa\xc8\x9bi, iar la 1186, aceia\xc8\x99i vlahi, cer\xc3\xa2nd un drept pe care \xc3\xael c\xc3\xa2\xc8\x99tigaser\xc4\x83 pe c\xc3\xa2mpul de b\xc4\x83t\xc4\x83lie, au \xc3\xaent\xc3\xa2mpinat refuzul lui Isac Anghelos. Av\xc3\xa2nd, pe deasupra, \xc8\x99i destule alte motive de nemul\xc8\x9bumire, ei porneau r\xc4\x83scoala \xc3\xaempotriva unui \xc3\xaemp\xc4\x83rat ce putea fi considerat ca un uzurpator, fiind din alt neam dec\xc3\xa2t cel al Comnenilor ._NEWLINE_Unii istorici, \xc3\xaen schimb, consider\xc4\x83 c\xc4\x83 Gheorghe Br\xc4\x83tianu are pe jum\xc4\x83tate dreptate, deoarece cred c\xc4\x83 \xc3\xaen corpul rom\xc3\xa2nilor din armata lui Vatatzes erau at\xc3\xa2t locuitori de la sud, dar \xc8\x99i de la nordul Dun\xc4\x83rii. Rom\xc3\xa2nii nord-dun\xc4\x83reni puteau fi tot a\xc8\x99a de buni cunosc\xc4\x83tori ai locurilor pe unde trebuia s\xc4\x83 treac\xc4\x83 armata bizantin\xc4\x83. Particip\xc3\xa2nd la ac\xc8\x9biunea lui Vatatzes, vlahii nord-dun\xc4\x83reni nu erau la prima lor misiune \xc3\xaen slujba \xc3\xaemp\xc4\x83ratului Manuel I . Pe de alt\xc4\x83 parte, r\xc4\x83m\xc3\xa2ne de ne\xc3\xaen\xc8\x9beles nefolosirea vlahilor nord-dun\xc4\x83reni de c\xc4\x83tre Vatatzes \xc3\xaentr-o vreme \xc3\xaen care locuitorii acestor \xc8\x9binuturi erau favorabili bizantinilor . _NEWLINE_Nu este exclus ca \xc8\x99i armata lui Ioan Doukas s\xc4\x83 fi avut un corp de vlahi. Spre o atare opinie ne-ar putea duce interpretarea epitafului de pe crucea de aram\xc4\x83 pus\xc4\x83 de Ioan Doukas \xc3\xaen locurile invadate, spre a cinsti victoria repurtat\xc4\x83: Numeroasa mul\xc8\x9bime din tribul pannonilor (ungurilor) a fost ucis\xc4\x83 \xc3\xaen acest loc de teribilul Ares \xc8\x99i de bra\xc8\x9bul ansonilor sub domnia divinului Manuel din glorioasa Roma, gloria Comnenilor puternici \xc8\x99i m\xc4\x83re\xc8\x9bi._NEWLINE_De asemenea, Dimitrie Onciul sublinia c\xc4\x83 acest nume (ansonii) ar putea s\xc4\x83 aib\xc4\x83 \xc3\xaen vedere pe rom\xc3\xa2nii alia\xc8\x9bi cu bizantinii \xc3\xaen contra ungurilor. De altfel, limba popula\xc8\x9biei romanizate din spa\xc8\x9biul nord-dun\xc4\x83rean este \xc3\xaenregistrat\xc4\x83 ca Ausonion fone \xc8\x99i de c\xc4\x83tre Priscus din Panion \xc3\xaen Ambasadele sale. Cronicarul bizantin ne informeaz\xc4\x83 c\xc4\x83 unii oameni de la curtea lui Attila vorbeau aceast\xc4\x83 limb\xc4\x83, care nu poate fi dec\xc3\xa2t a popula\xc8\x9biei locale romanizate, din afara imperiului ._NEWLINE_Nucleul acestei insurec\xc8\x9bii antibizantine s-a aflat, la \xc3\xaenceput, \xc3\xaen zona Balcanilor Mici locuit\xc4\x83, \xc3\xaen principal, de rom\xc3\xa2nii urma\xc8\x99i ai popula\xc8\x9biei din fosta provincie Moesia Secunda, pe care izvoarele contemporane i-au pomenit sub termenul generic de vlahi ._NEWLINE_Cur\xc3\xa2nd, r\xc4\x83scoala din 1185 s-a \xc3\xaentins cu repeziciune, insurgen\xc8\x9bii reu\xc8\x99ind s\xc4\x83 alunge garnizoanele bizantine. V\xc3\xa2lv\xc4\x83t\xc4\x83ile mi\xc8\x99c\xc4\x83rii au cuprins, treptat, noi \xc8\x99i noi localit\xc4\x83\xc8\x9bi, l\xc4\x83\xc8\x9bindu-se spre t\xc3\xa2rgurile \xc8\x99i a\xc8\x99ez\xc4\x83rile mai dep\xc4\x83rtate . S-au al\xc4\x83turat r\xc4\x83scula\xc8\x9bilor mase importante de bulgari, precum \xc8\x99i grupuri de pecenegi, uzi \xc8\x99i cumani, to\xc8\x9bi nemul\xc8\x9bumi\xc8\x9bi de fiscalitatea excesiv\xc4\x83 bizantin\xc4\x83 \xc8\x99i de incapacitatea \xc3\xaemp\xc4\x83ratului de a le asigura, cel pu\xc8\x9bin, lini\xc8\x99tea ._NEWLINE_Exploatat\xc4\x83 de puterea bizantin\xc4\x83, \xc3\xaempov\xc4\x83rat\xc4\x83 de d\xc4\x83ri suplimentare, ar\xc4\x83ta istoricul bulgar Borislav Primov, popula\xc8\x9bia vlaho-bulgar\xc4\x83 nu a mai putut r\xc4\x83bda \xc8\x99i s-a r\xc4\x83sculat, av\xc3\xa2nd \xc3\xaen frunte pe Petru \xc8\x99i Asan, \xc3\xaencep\xc3\xa2nd lupta de eliberare. Printre primii locuitori care au pus m\xc3\xa2na pe arme au fost vlahii din Balcani, care au ac\xc8\x9bionat \xc3\xaempreun\xc4\x83 cu bulgarii . La r\xc3\xa2ndul s\xc4\x83u, istoricul rom\xc3\xa2n Eugen St\xc4\x83nescu, referindu-se la \xc3\xaenceputurile r\xc4\x83scoalei, sublinia c\xc4\x83 sub conducerea lui Petru \xc8\x99i Asan, boierii din T\xc3\xa2rnovo, popula\xc8\x9bia vlah\xc4\x83 \xc8\x99i bulgar\xc4\x83 ajutat\xc4\x83 de rom\xc3\xa2nii de la nord de Dun\xc4\x83re \xc8\x99i de cumani, s-au r\xc4\x83sculat, izbutind s\xc4\x83 distrug\xc4\x83 garnizoanele bizantine ._NEWLINE_\xc3\x8en aceste condi\xc8\x9bii, \xc3\xaen toamna anului 1185, Petru \xc8\x99i Asan \xc8\x99i-au \xc3\xaencununat capul cu o coroni\xc8\x9b\xc4\x83 de aur, \xc8\x99i-au me\xc8\x99terit \xc8\x99i-au pus \xc3\xaen picioare \xc3\xaenc\xc4\x83l\xc8\x9b\xc4\x83minte de culoare ro\xc8\x99ie , \xc3\xaensemne ale puterii imperiale. Actul \xc3\xaen sine marca instituirea unei noi autorit\xc4\x83\xc8\x9bi statale care se considera urma\xc8\x99\xc4\x83 a tradi\xc8\x9biei bizantine. Astfel, \xc3\xaen Peninsula Balcanic\xc4\x83 \xc3\xae\xc8\x99i f\xc4\x83cea apari\xc8\x9bia o nou\xc4\x83 putere, statul vlaho-bulgar, \xc3\xaen care rolul principal a revenit, \xc3\xaentr-o prim\xc4\x83 perioad\xc4\x83, vlahilor apoi bulgarilor._NEWLINE_R\xc4\x83scula\xc8\x9bii s-au \xc3\xaendreptat, apoi, spre r\xc4\x83s\xc4\x83rit \xc8\x99i au ajuns \xc3\xaen regiunea Preslavului, distrug\xc3\xa2nd a\xc8\x99ez\xc4\x83ri, dob\xc3\xa2ndind pr\xc4\x83zi bogate \xc8\x99i lu\xc3\xa2nd prizonieri din r\xc3\xa2ndul bizantinilor. \xc3\x8en dezacord cu cele pe care ne las\xc4\x83 s\xc4\x83 le \xc3\xaen\xc8\x9belegem cronica lui Nicetas Choniates, se pare c\xc4\x83 \xc3\xaempotriva r\xc4\x83scula\xc8\x9bilor nu a pornit \xc3\xaemp\xc4\x83ratul \xc3\xaen persoan\xc4\x83, ci sevastocratul Vasile, unchiul lui Isac al II-lea Anghelos, investit cu comanda suprem\xc4\x83 a trupelor. La scurt\xc4\x83 vreme \xc3\xaens\xc4\x83, sevastocratul Vasile, b\xc4\x83nuit c\xc4\x83 unelte\xc8\x99te \xc3\xaempotriva tronului, a fost destituit \xc8\x99i \xc3\xaenlocuit cu Ioan Cantacuzino, de asemenea rud\xc4\x83 cu \xc3\xaemp\xc4\x83ratul. De\xc8\x99i cu bogat\xc4\x83 experien\xc8\x9b\xc4\x83 \xc3\xaen conducerea opera\xc8\x9biilor militare, Ioan Cantacuzino n-a putut duce cu succes, p\xc3\xa2n\xc4\x83 la cap\xc4\x83t, misiunea \xc3\xaencredin\xc8\x9bat\xc4\x83, ceea ce a avut drept urmare \xc3\xaenlocuirea sa cu Alexios Vranas. Dar, nici aceasta n-a corespuns a\xc8\x99tept\xc4\x83rilor, ba mai mult \xc3\xaenc\xc4\x83, el s-a revoltat \xc3\xaempotriva bazileului, ceea ce a complicat \xc8\x99i mai mult lucrurile. \xc3\x8emp\xc4\x83ratul a reu\xc8\x99it s\xc4\x83 \xc3\xaen\xc4\x83bu\xc8\x99e revolta lui Alexios Vranas, dar n-a izbutit s\xc4\x83-i opreasc\xc4\x83 pe unii dintre o\xc8\x99tenii generalului r\xc4\x83zvr\xc4\x83tit s\xc4\x83 fug\xc4\x83 spre nord \xc8\x99i s\xc4\x83 \xc3\xaengroa\xc8\x99e r\xc3\xa2ndurile lupt\xc4\x83torilor din oastea lui Petru \xc8\x99i Asan. Aceste evenimente s-au consumat \xc3\xaen iarna lui 1185 \xc8\x99i \xc3\xaenceputurile prim\xc4\x83verii anului 1186._NEWLINE_\xc3\x8en vara anului 1186, Isac Anghelos a plecat, el \xc3\xaensu\xc8\x99i, \xc3\xaempotriva r\xc4\x83scula\xc8\x9bilor, \xc3\xaen timp ce Petru \xc8\x99i Asan, \xc3\xaenvin\xc8\x99i la \xc3\xaenceput, au trecut la miazanoapte de Dun\xc4\x83re pentru a cere ajutor de la cumanii afla\xc8\x9bi \xc3\xaen C\xc3\xa2mpia Rom\xc3\xa2n\xc4\x83. \xc3\x8emp\xc4\x83ratul bizantin, p\xc4\x83trunz\xc3\xa2nd \xc3\xaen regiunea r\xc4\x83scula\xc8\x9bilor \xc8\x99i ne\xc3\xaent\xc3\xa2lnind nici o rezisten\xc8\x9b\xc4\x83, pe de o parte, \xc3\xaencrez\xc3\xa2ndu-se \xc3\xaen asigur\xc4\x83rile de supunere ale localnicilor \xc3\xaent\xc3\xa2lni\xc8\x9bi \xc3\xaen cale, pe de alt\xc4\x83 parte, s-a mul\xc8\x9bumit cu distrugerea prin foc a gr\xc3\xa2nelor \xc8\x99i cu instalarea unor garnizoane \xc3\xaen cet\xc4\x83\xc8\x9bile numeroase ale r\xc4\x83scula\xc8\x9bilor. Mai mult, \xc3\xaentorc\xc3\xa2ndu-se \xc3\xaen capital\xc4\x83, Isac al II-lea Anghelos a \xc3\xaenceput s\xc4\x83 se laude cu izb\xc3\xa2nda sa._NEWLINE_Dar, \xc3\xaentre timp, c\xc4\x83peteniile r\xc4\x83scoalei c\xc4\x83p\xc4\x83t\xc3\xa2nd ajutorul cumanilor, au intrat \xc3\xaen patria lor, \xc3\xaen Moesia, pe care au g\xc4\x83sit-o p\xc4\x83r\xc4\x83sit\xc4\x83 \xc8\x99i golit\xc4\x83 de armata bizantin\xc4\x83. Nicetas Choniates nota c\xc4\x83 r\xc4\x83scula\xc8\x9bii nu s-au mai mul\xc8\x9bumit s\xc4\x83 poat\xc4\x83 p\xc4\x83stra ceea ce era al lor \xc8\x99i s\xc4\x83 dob\xc3\xa2ndeasc\xc4\x83 doar toparhia Moesiei, ei nu mai \xc3\xaendurau s\xc4\x83 nu aduc\xc4\x83 daune \xc3\xaemp\xc4\x83r\xc4\x83\xc8\x9biei romeilor \xc8\x99i s\xc4\x83 nu uneasc\xc4\x83 domnia misienilor (rom\xc3\xa2nilor) \xc8\x99i a bulgarilor \xc3\xaentr-una singur\xc4\x83, a\xc8\x99a cum fusese odinioar\xc4\x83._NEWLINE_Un an mai t\xc3\xa2rziu, \xc3\xaen 1187, Isac al II-lea a fost cuprins de regretul c\xc4\x83 nu a r\xc3\xa2nduit cum trebuie bunurile \xc3\xaen \xc8\x9bara du\xc8\x99man\xc4\x83, \xc3\xaen vremea primei sale expedi\xc8\x9bii \xc8\x99i a pornit, din nou, \xc3\xaempotriva rom\xc3\xa2nilor \xc8\x99i a bulgarilor. Acela\xc8\x99i rezultat dezastruos pentru bizantini, ca \xc8\x99i cel din 1187, a avut \xc8\x99i campania din prim\xc4\x83vara anului 1188. Rezisten\xc8\x9ba r\xc4\x83scula\xc8\x9bilor l-a determinat pe Isac al II-lea s\xc4\x83 se re\xc3\xaentoarc\xc4\x83 la Constantinopol, mul\xc8\x9bumindu-se doar cu faptul c\xc4\x83 ducea cu sine, ca prizonieri, pe so\xc8\x9bia lui Asan \xc8\x99i pe Ioan, fratele mai mic al acestuia._NEWLINE_Succesele militare ob\xc8\x9binute \xc3\xaen confruntarea cu Imperiul Bizantin au permis noii organiza\xc8\x9bii politice create de As\xc4\x83ne\xc8\x99ti s\xc4\x83 se consolideze \xc8\x99i s\xc4\x83-\xc8\x99i creeze institu\xc8\x9biile statale necesare. Petru \xc8\x99i Asan \xc8\x99i-au ales drept capital\xc4\x83 T\xc3\xa2rnovo, o localitate a\xc8\x99ezat\xc4\x83 pe st\xc3\xa2ncile abrupte de pe malurile r\xc3\xa2ului Iantra._NEWLINE_Apare \xc3\xaens\xc4\x83 \xc3\xaentrebarea, de ce capitala marelui stat n-a fost stabilit\xc4\x83, cum ar fi fost mai firesc, la Preslavul Mare, fosta re\xc8\x99edin\xc8\x9b\xc4\x83 din secolul al X-lea a \xc8\x9aaratului Bulgar, situat\xc4\x83 \xc3\xaen p\xc4\x83r\xc8\x9bile de r\xc4\x83s\xc4\x83rit ale Bulgariei, ci mult mai spre apus. R\xc4\x83spunsul trebuie c\xc4\x83utat \xc3\xaen dispunerea teritorial\xc4\x83 a bazei sociale \xc8\x99i militare a puterii As\xc4\x83ne\xc8\x99tilor, precum \xc8\x99i \xc3\xaen planul politic urm\xc4\x83rit de fra\xc8\x9bii Petru \xc8\x99i Asan. Evident, ei ar fi dorit ca, \xc3\xaen grani\xc8\x9bele noului stat pe care c\xc4\x83utau s\xc4\x83-l legitimeze ca o continuare a primului \xc8\x9aarat Bulgar, s\xc4\x83 intre toate \xc8\x9binuturile care apar\xc8\x9bineau odinioar\xc4\x83 acestuia. Pentru moment \xc3\xaens\xc4\x83, for\xc8\x9ba lor militar\xc4\x83 nu le permitea s\xc4\x83-\xc8\x99i \xc3\xaendrepte aten\xc8\x9bia, concomitent, spre r\xc4\x83s\xc4\x83rit \xc8\x99i spre apus. O eventual\xc4\x83 \xc3\xaencercare a r\xc4\x83scula\xc8\x9bilor de a-\xc8\x99i \xc3\xaentinde autoritatea \xc8\x99i asupra Dobrogei s-ar fi putut solda cu un e\xc8\x99ec grav. Teritoriul fostei provincii Scythia Minor era relativ bine ap\xc4\x83rat de garnizoanele \xc8\x99i de flota bizantin\xc4\x83. Prezen\xc8\x9ba bizantinilor \xc3\xaen Dobrogea acelor vremuri este dovedit\xc4\x83, nu numai de izvoarele literare, ci \xc8\x99i de documente arheologice, numismatice \xc8\x99i sigiliografice. La Isaccea, de pild\xc4\x83, s-au descoperit, p\xc3\xa2n\xc4\x83 \xc3\xaen prezent, dou\xc4\x83 sigilii care au \xc3\xaenso\xc8\x9bit scrisori trimise, desigur, unor \xc3\xaenal\xc8\x9bi func\xc8\x9bionari sau unor comandan\xc8\x9bi de o\xc8\x99ti bizantine aflate aici, \xc3\xaentr-o vreme \xc3\xaen care alte trupe imperiale se confruntau cu rom\xc3\xa2no-bulgarii din zona Mun\xc8\x9bilor Balcani (Haemus). Nu exist\xc4\x83, p\xc3\xa2n\xc4\x83 acum, nici o dovad\xc4\x83 literar\xc4\x83 sau material\xc4\x83 potrivit c\xc4\x83reia Dobrogea s\xc4\x83 fi f\xc4\x83cut parte din statul As\xc4\x83ne\xc8\x99tilor \xc3\xaenc\xc4\x83 de la \xc3\xaenceputul na\xc8\x99terii lui. De altfel, o st\xc4\x83p\xc3\xa2nire a Dobrogei de c\xc4\x83tre As\xc4\x83ne\xc8\x99ti nu se putea realiza, at\xc3\xa2ta vreme c\xc3\xa2t ora\xc8\x99ele din sudul acestei provincii se aflau \xc3\xaen m\xc3\xa2inile bizantinilor. Or, Varna a fost pierdut\xc4\x83 de c\xc4\x83tre bizantini abia \xc3\xaen anul 1201 \xc8\x99i este posibil ca tot atunci s\xc4\x83 fi c\xc4\x83zut \xc8\x99i Silistra._NEWLINE_\xc3\x8en astfel de \xc3\xaemprejur\xc4\x83ri, efortul As\xc4\x83ne\xc8\x99tilor a vizat \xc3\xaempingerea grani\xc8\x9belor statului lor, cu deosebire spre p\xc4\x83r\xc8\x9bile apusene ale Peninsulei Balcanice. Aici, ei puteau s\xc4\x83 intre \xc3\xaen st\xc4\x83p\xc3\xa2nirea acelor regiuni care constituiser\xc4\x83 centrul administrativ, politic, militar, economic \xc8\x99i cultural al primului stat bulgar din ultimul deceniu al existen\xc8\x9bei sale. \xc3\x8en plus, recucerind aceste regiuni, rom\xc3\xa2nii \xc8\x99i bulgarii rupeau orice leg\xc4\x83tur\xc4\x83 pe uscat \xc3\xaentre bizantini \xc8\x99i alia\xc8\x9bii lor unguri, ceea ce le-ar fi u\xc8\x99urat rezisten\xc8\x9ba \xc3\xaempotriva deselor expedi\xc8\x9bii ale lui Isac al II-lea Anghelos. \xc3\x8en sf\xc3\xa2r\xc8\x99it, controlul unor regiuni ca acelea din centrul \xc8\x99i din vestul Peninsulei Balcanice urm\xc4\x83reau, poate, \xc8\x99i apropierea geografic\xc4\x83 de puterile politice din apusul \xc8\x99i centrul Europei, a c\xc4\x83ror aten\xc8\x9bie pentru Peninsula Balcanic\xc4\x83 cre\xc8\x99tea pe m\xc4\x83sura intensific\xc4\x83rii cruciadelor. \xc3\x8en acest context trebuie \xc3\xaen\xc8\x9beleas\xc4\x83 hot\xc4\x83r\xc3\xa2rea As\xc4\x83ne\xc8\x99tilor de a-\xc8\x99i stabili capitala, nu la Preslav, ci la T\xc3\xa2rnovo._NEWLINE_\xc3\x8encercarea bizantinilor de a recuceri regiunea Mun\xc8\x9bilor Balcani \xc8\x99i pe aceea care se \xc3\xaentindea la nord de ace\xc8\x99tia, intrate \xc3\xaen componen\xc8\x9ba statului As\xc4\x83ne\xc8\x99tilor, a continuat \xc8\x99i \xc3\xaen ultimul deceniu al secolului al XII-lea. Dar, armata bizantin\xc4\x83 era din ce \xc3\xaen ce mai sl\xc4\x83bit\xc4\x83, aprovizionarea cu alimente l\xc4\x83sa de dorit, iar soldele nu se mai pl\xc4\x83teau cu regularitate. Constantin Aspictes, pus \xc3\xaen fruntea o\xc8\x99tirii care urma s\xc4\x83 lupte cu vlahii \xc3\xaen 1190, s-a pl\xc3\xa2ns \xc3\xaempotriva unor astfel de neajunsuri, ceea ce a atras m\xc3\xa2nia \xc3\xaemp\xc4\x83ratului, astfel c\xc4\x83 generalul a fost orbit \xc8\x99i destituit. Campania s-a \xc3\xaencheiat, din nou, cu insucces pentru bizantini._NEWLINE_\xc3\x8en 1195, \xc3\xaemp\xc4\x83ratul a pornit o nou\xc4\x83 campanie \xc3\xaempotriva r\xc4\x83scula\xc8\x9bilor conduc\xc3\xa2nd, de data aceasta, chiar el \xc3\xaensu\xc8\x99i, armata. Isac al II-lea Anghelos conta \xc3\xaen aceast\xc4\x83 expedi\xc8\x9bie pe sprijinul ungurilor, care trebuia s\xc4\x83 ajung\xc4\x83 la Vidin. Ac\xc8\x9biunea s-a soldat cu un mare e\xc8\x99ec pentru bizantini. La scurt timp, Isac al II-lea Anghelos avea s\xc4\x83 fie detronat, iar \xc3\xaen locul lui a fost proclamat \xc3\xaemp\xc4\x83rat Alexios al III-lea, fratele s\xc4\x83u mai mic. Acesta, f\xc4\x83r\xc4\x83 a mai \xc8\x9bine seama de n\xc4\x83v\xc4\x83lirile necontenite ale rom\xc3\xa2nilor \xc8\x99i ale cumanilor, a chemat trupele \xc3\xaen capital\xc4\x83, av\xc3\xa2nd nevoie de ele pentru a-\xc8\x99i consolida autoritatea. M\xc4\x83sura lui Alexios al III-lea a marcat sf\xc3\xa2r\xc8\x99itul \xc8\x99irului de \xc3\xaencerc\xc4\x83ri ale bizantinilor de a zdrobi statul As\xc4\x83ne\xc8\x99tilor \xc8\x99i de a readuce regiunile de la nord de Balcani sub ascultare ._NEWLINE_\xc3\x8en contextul acestei efervescente situa\xc8\x9bii politice \xc8\x99i militare, \xc3\xaen 1196 a intervenit, \xc3\xaens\xc4\x83, o perioad\xc4\x83 de scurt\xc4\x83 acalmie, determinat\xc4\x83 de asasinarea la T\xc3\xa2rnovo, de c\xc4\x83tre boierul Ivancu, a lui Asan (1185-1196). Petre \xc8\x99i-a asociat la domnie pe fratele s\xc4\x83u mai mic Ioni\xc8\x9b\xc4\x83, zis \xc8\x99i Caloian (cel Frumos), \xc3\xaentors de cur\xc3\xa2nd de la Constantinopol, unde fusese ostatic. Domnia celor doi fra\xc8\x9bi nu a fost, \xc3\xaens\xc4\x83, de lung\xc4\x83 durat\xc4\x83 deoarece, \xc3\xaen anul urm\xc4\x83tor, a fost ucis \xc8\x99i Petru (1185-1197) ._NEWLINE_Du\xc8\x99manilor din Orient ai Imperiului Bizantin, deocamdat\xc4\x83, nu le ardea de invazii. Sultanatul de Iconion se \xc3\xaempotmolise \xc3\xaen disensiunile dintre emirii s\xc4\x83i, iar cel mai \xc3\xaenzestrat conduc\xc4\x83tor al musulmanilor, Salah al-Din, st\xc4\x83p\xc3\xa2nitorul Egiptului, era ocupat p\xc3\xa2n\xc4\x83 peste cap cu crucia\xc8\x9bii. La 5 iulie 1187, \xc3\xaen b\xc4\x83t\xc4\x83lia de pe malul lacului Tiberiada au fost, practic, complet distruse o\xc8\x99tirile regelui Ierusalimului. La scurt timp dup\xc4\x83 aceasta, Salah al Din a pus st\xc4\x83p\xc3\xa2nire pe Ierusalim._NEWLINE_A\xc8\x99a s a ajuns la cea de a treia cruciad\xc4\x83.\n_START_SECTION_\nUltima prezen\xc8\x9b\xc4\x83 a Imperiului Roman pe linia Dun\xc4\x83rii\n_START_PARAGRAPH_\nIsaac al II-lea Angelos a fost ultimul \xc3\xaemp\xc4\x83rat roman care a controlat grani\xc8\x9ba de nord a imperiului pe linia Dun\xc4\x83rii, de la Belgrad la Delta Dun\xc4\x83rii. Noul stat al vlahilor \xc8\x99i bulgarilor condus de As\xc4\x83ne\xc8\x99ti a preluat grani\xc8\x9ba de nord a imperiului Roman. Noviodunum, o mare cetate de l\xc3\xa2ng\xc4\x83 Delta Dun\xc4\x83rii, va trece pe rand \xc3\xaen m\xc3\xa2inile vlahilor \xc8\x99i bulgarilor apoi spre sf\xc3\xa2r\xc8\x99itul secolului al XIII-lea, \xc3\xaen m\xc3\xa2inile hanului t\xc4\x83tar Nogai. Nogai a schimbat numele cet\xc4\x83\xc8\x9bii \xc3\xaen Isaccea (satul lui Isaac) \xc3\xaen amintirea \xc3\xaemp\xc4\x83ratului Isaac al II-lea. _NEWLINE_Cetatea Belgrad a fost preluata mai t\xc3\xa2rziu de unguri \xc8\x99i apoi de s\xc3\xa2rbi \xc8\x99i \xc3\xaen final de turci.\n_START_SECTION_\ncruciada a treia\n_START_PARAGRAPH_\nEuropa aduna \xc3\xaen grab\xc4\x83 voluntari sub drapelul celei ce a fost numita de istorici Cruciada a treia. \xc3\x8en fruntea acesteia s-au situat Filip al II-lea August, regele Fran\xc8\x9bei (mai bine zis, al Parisului), Richard I Plantagenetul (Richard Inim\xc4\x83 de Leu), regele Angliei \xc8\x99i al provinciilor Anjou, Normandia, Touraine \xc8\x99i Poitou \xc8\x99i Frederic I Barbarossa, \xc3\xaemp\xc4\x83rat romano german. Acesta din urm\xc4\x83, ostil Bizan\xc8\x9bului, a \xc3\xaencheiat un acord cu sultanul de Iconion. Drept r\xc4\x83spuns, guvernul luiIsaac II \xc8\x99i-a asigurat bun\xc4\x83voin\xc8\x9ba lui Salah al-Din, lucru ce i-a f\xc4\x83cut pe crucia\xc8\x9bi s\xc4\x83 turbeze de furie. \xc3\x8enaint\xc3\xa2nd spre R\xc4\x83s\xc4\x83rit, Barbarossa s-a socotit \xc3\xaendrept\xc4\x83\xc8\x9bit s\xc4\x83 ia cu asalt ora\xc8\x99ele bizantine. Moartea lui Frederic I (1190) n-a ameliorat c\xc3\xa2tu\xc8\x99i de pu\xc8\x9bin situa\xc8\x9bia. \xc3\x8en anul 1192, Richard I a cucerit insula Cipru, l-a ferecat \xc3\xaen lan\xc8\x9buri de argint pe \xc3\xaemp\xc4\x83ratul-uzurpator, Isaac Angelos de Cipru, iar insula i-a oferit-o lui Guy de Lusignan, regele titular al Ierusalimului. _NEWLINE_\xc3\x8en timpul acesta, Isaac II continua s\xc4\x83 lupte \xc3\xaen Tracia. _NEWLINE_\xc3\x8en prim\xc4\x83vara anului 1195, basileul a pornit, \xc3\xaen fruntea unei armate puternice, \xc3\xaentr-o nou\xc4\x83 expedi\xc8\x9bie \xc3\xaempotriva bulgarilor. \xc3\x8entrec\xc3\xa2ndu-\xc8\x99i o\xc8\x99tirea \xc3\xaen mar\xc8\x99, Isaac II a primit, pe nea\xc8\x99teptate, o \xc8\x99tire alarmant\xc4\x83: la popas, \xc3\xaen Cypsela, dreg\xc4\x83torii s\xc4\x83i i-au r\xc4\x83sculat pe solda\xc8\x9bi \xc8\x99i l-au proclamat \xc3\xaemp\xc4\x83rat pe Alexios, fratele mai mare al basileului. La mijlocul lui aprilie, Isaac II s-a refugiat \xc3\xaentr-o m\xc3\xa2n\xc4\x83stire din Tracia, \xc3\xaens\xc4\x83, din ordinul lui Alexios III, care urcase pe tron a fost orbit, trimis la Constantinopol \xc8\x99i \xc3\xaentemni\xc8\x9bat \xc3\xaentr-un turn.'